b'\n_START_ARTICLE_\nBeretta M1934\n_START_SECTION_\nZgodovina\n_START_PARAGRAPH_\nPi\xc5\xa1tola Beretta M1934 predstavlja vi\xc5\xa1ek prizadevanj podjetja Beretta, da izdela zanesljivo in enostavno slu\xc5\xbebeno pi\xc5\xa1tolo. Hkrati je bila prva pi\xc5\xa1tola izdelana za naboj 9 mm Corto ali kratka devetka. Naboj je za dana\xc5\xa1nji standard sicer slaboten, v \xc4\x8dasu, ko so izdelali pi\xc5\xa1tolo pa je bil poleg naboja 7,65 mm Browning najbolj raz\xc5\xa1irjen slu\xc5\xbebeni kaliber. Zanesljivost delovanja te pi\xc5\xa1tole je poskrbela, da je bila ta pi\xc5\xa1tola uradno osebno oro\xc5\xbeje italijanske policije od leta 1934 do 1951, med civilnimi uporabniki pa je bila tako priljubljena, da so jo izdelovali vse do leta 1991 in skupaj izdelali \xc4\x8dez milijon primerkov.\n_START_SECTION_\nOpis\n_START_PARAGRAPH_\nPi\xc5\xa1tola deluje na principu kratkega trzanja cevi, deluje pa iz neblokiranega zaklepa po Browningovi mehaniki. Ro\xc4\x8daj s \xc4\x8drnimi plasti\xc4\x8dnimi oblogami v katerih je na veliko vtisnjen logotip podjetja je ergonomsko dobro oblikovan, nad njim pa se na levi strani jeklenega ogrodja nahaja vzvod varovalke. Ta se obra\xc4\x8da v polkrogu 180\xc2\xba in hkrati slu\xc5\xbei tudi kot zadr\xc5\xbeevalo zaklepa v zadnjem polo\xc5\xbeaju. Gumb utrjevala okvirja za strelivo se nahaja na dnu ro\xc4\x8daja, kar je za dana\xc5\xa1nji standard sicer nesprejemljivo, takrat pa je bilo splo\xc5\xa1no raz\xc5\xa1irjeno. Kladivce je zunanje in olaj\xc5\xa1ano z luknjo, pi\xc5\xa1tola pa deluje v enojnem delovanju spro\xc5\xbeilca, kar pomeni, da je potrebno kladivce napeti ro\xc4\x8dno, kadar se naboj nahaja v le\xc5\xbei\xc5\xa1\xc4\x8du. Za natan\xc4\x8dnost poskrbijo klasi\xc4\x8dni prednji in zadnji merek.\n_START_SECTION_\nZanimivosti\n_START_PARAGRAPH_\nPosebnost te pi\xc5\xa1tole so vgravirani podatki na zaklepi\xc5\xa1\xc4\x8du. Tam je na lei strani namre\xc4\x8d vgravirano P. Beretta - Cal. 9mm Corto - Mod. 1934 - Gardone v.t. nato pa sledi \xc5\xa1e letnica izdelave po gregorijanskem koledarju v arabskih \xc5\xa1tevilkah in po fa\xc5\xa1isti\xc4\x8dnem koledarju v rimskih \xc5\xa1tevilkah. Prvo leto fa\xc5\xa1isti\xc4\x8dnega koledarja se namre\xc4\x8d ujema z letom 1922, ko je Mussolini organiziral fa\xc5\xa1isti\xc4\x8dni pohod na Rim._NEWLINE_Zanimivo je tudi, da imajo slu\xc5\xbebene pi\xc5\xa1tole na levi strani ogrodja vgravirane tudi velike \xc4\x8drke: RE (Regio Esercito) za kopenske enote, RM (Regia Marina) za mornarico in PS (Pubblica Sicurezza) za policijo. Vsaka pi\xc5\xa1tola ima tudi serijsko \xc5\xa1tevilko in znak kontrole kakovosti._NEWLINE_Kasneje so pi\xc5\xa1tolo za\xc4\x8deli izdelovati tudi v kalibru 7,65 mm Browning, povsem enaka pi\xc5\xa1tola pa je dobila naziv Beretta M1935.'